
PATVIRTINTA
Biržų rajono savivaldybės tarybos 
20   m.       d. 
sprendimu Nr. 


RENGINIŲ ORGANIZAVIMO BIRŽŲ RAJONO SAVIVALDYBĖS TERITORIJOS
VIEŠOSIOSE VIETOSE TVARKOS APRAŠAS

I SKYRIUS
BENDROSIOS NUOSTATOS

1. Renginių organizavimo Biržų  rajono savivaldybės teritorijos viešosiose vietose tvarkos aprašas (toliau – Aprašas) nustato bendruosius renginių organizavimo Biržų rajono savivaldybės teritorijos viešosiose vietose reikalavimus, prašymų leisti organizuoti renginius pateikimo ir nagrinėjimo tvarką, renginių organizatorių ir dalyvių teises, pareigas ir atsakomybę.
2. Šis aprašas taikomas Biržų rajono savivaldybės (toliau – Savivaldybė) viešosiose vietose vykstantiems kultūros, švietimo, sporto, turizmo ir kitiems renginiams, kurių organizavimo  nereglamentuoja Lietuvos Respublikos susirinkimų įstatymas. 
3. Aprašo privalo laikytis visi asmenys, kurie organizuoja renginius Biržų rajono savivaldybės viešosiose vietose. 
4. Renginius Biržų rajono viešosiose vietose gali organizuoti Lietuvos Respublikoje ir (ar) Europos Sąjungoje gyvenamąją vietą deklaravęs fizinis asmuo ir Lietuvos Respublikoje ir (ar) Europos Sąjungoje įsteigtas juridinis asmuo. 



II SKYRIUS
PAGRINDINĖS SĄVOKOS

5. Renginys – koncertas, šventė, mugė, festivalis, sporto varžybos, profesinė šventė, bendruomenių suvažiavimas ir kiti vieši organizuoti žmonių susibūrimai, kurio forma nepriskiriama susirinkimo sąvokai (mitingas, piketas, demonstracija, pilietinė akcija, procesija, eitynės ir  kitokie taikūs beginkliai susirinkimai). 
6. Nedidelės apimties renginys – renginys, kuriame planuojamas bendras dalyvių ir žiūrovų skaičius neviršija 100 žmonių.
7. Masinis renginys – renginys, kuriame planuojamas bendras dalyvių ir žiūrovų skaičius viršija 100 žmonių.  
8. Nekomercinis renginys – renginys, į kurį įėjimas yra nemokamas ir renginio organizatorius nesiekia pelno. Renginyje gali būti prekiaujama ir teikiamos mokamos paslaugos ne renginį organizuojančių subjektų.
9. Komercinis renginys – renginys, kurio organizatorius siekia pelno arba renginys organizuojamas reklamos tikslais. Žiūrovai į renginį įleidžiami su bilietais. Renginyje gali būti prekiaujama arba teikiamos mokamos paslaugos. Komercinio renginio organizatoriai moka Savivaldybės tarybos sprendimu patvirtintą vietinę rinkliavą.
10.  Dalyvis – renginyje dalyvaujantis asmuo (ne žiūrovas), kuriam renginio organizatorius yra pavedęs atlikti tam tikrą funkciją.
11.  Nepilnamečiams skirtas renginys – asmenims iki 18 metų skirtas renginys.
12.  Viešoji vieta – Biržų rajono savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma Savivaldybės viešojo naudojimo teritorija (aikštės, parkai, gatvės, paplūdimiai, skverai) ir kitos žmonių susibūrimams skirtos vietos.
13.  Prašymas – raštiškas organizatorių (fizinių ar juridinių asmenų) kreipimasis dėl renginio organizavimo, pasirašytas organizatoriaus pagal šiame Apraše numatytą tvarką  (1priedas).
14.  Leidimas – Savivaldybės mero išduotas dokumentas, suteikiantis fiziniam ar juridiniam asmeniui teisę organizuoti renginį Savivaldybei nuosavybės teise priklausančiose ar patikėjimo teise valdomose viešojo naudojimo teritorijose (2 priedas).
15.  Pranešimas – raštiškas organizatorių kreipimasis, kuriuo pranešama apie organizuojamą renginį. Pasirašytas organizatoriaus pagal šiame Apraše numatytą tvarką (3 priedas).  
16.  Vietinė rinkliava – Biržų rajono savivaldybės tarybos sprendimu nustatyta privaloma įmoka už leidimo organizuoti komercinį renginį išdavimą, galiojanti Savivaldybės nuosavybės teise valdomoje viešojo naudojimo teritorijoje. 

III SKYRIUS
RENGINIAI, KURIEMS NEREIKALINGAS LEIDIMAS RENGINIUI ORGANIZUOTI

17. [bookmark: part_4351ea47ebfd45b285892a4339f609be] Tvarkos aprašas nereglamentuoja renginių:
[bookmark: part_3f854584358b40a8bbfbd89cb92d7926]17.1. vykstančių fiziniams ir juridiniams asmenims teisėtu pagrindu priklausančiuose ar jų valdomose teritorijose ir uždarose patalpose;
[bookmark: part_89133767e54c495cbaf6fd951747d933]17.2. organizuojamų Biržų rajono savivaldybės biudžetinių ir viešųjų įstaigų bei jų padalinių, jeigu jie yra pagrindiniai renginio organizatoriai.
18. [bookmark: part_594aa163953e4286b0b48a48bab6c3d3][bookmark: _Hlk184717234][bookmark: part_d4244d190aa5423cb15e0c8c744c4436] Leidimo organizuoti renginį nereikia nedidelės apimties (iki 100 dalyvių ir žiūrovų), nekomerciniams renginiams, kurių metu nebus trukdomas, draudžiamas ir (ar) ribojamas transporto priemonių eismas, naudojamos pirotechnikos priemonės. Renginio pradžia − ne anksčiau kaip 8.00 val. ir pabaiga − ne vėliau kaip 22.00 val. Tokio renginio organizatorius ne vėliau kaip prieš 5 darbo dienas iki renginio pradžios raštu pateikia Savivaldybės merui pranešimą apie organizuojamą renginį, nurodydamas renginio vietą ir laiką, pristatydamas renginio turinį bei planuojamą renginio dalyvių skaičių. Per 3 darbo dienas nuo pranešimo gavimo Savivaldybės administracijos Švietimo, kultūros ir sporto skyriaus specialistas parengia raštišką atsakymą, kuriame patvirtinama renginio vieta ir laikas arba informuojama apie kitą toje pačioje viešojoje vietoje vykstantį renginį, su kurio organizatoriumi reikia susiderinti. 
19.  Nedidelės apimties, nekomercinio renginio organizatorius privalo:
[bookmark: part_1ff1e31bda15415d831c234c023ecf75]19.1. užtikrinti renginio dalyvių ir žiūrovų saugumą;
[bookmark: part_cb45dda9c8d347aa9a2f1bcd1c6c8e30]19.2. užtikrinti, kad renginio metu nebūtų trukdomas, draudžiamas ar ribojamas transporto priemonių eismas, o renginio organizatoriai ir dalyviai laikytųsi Kelių eismo taisyklių reikalavimų;
[bookmark: part_05110b6e263c4b5b8a19955ab6700506]19.3. laikytis Bendrųjų gaisrinės saugos taisyklių ir kitų priešgaisrinės saugos reikalavimų;
[bookmark: part_d45d9c010e974ae58f7e3186c226b9c6]19.4. netrikdyti viešosios rimties, asmenų ramybės, poilsio ar darbo;
[bookmark: part_c5dc00af8c924d63a12ff07c70726456]19.5. netrukdyti Savivaldybės biudžetinių ir viešųjų įstaigų bei jų padalinių organizuojamiems renginiams; 
[bookmark: part_64eeed05b4dd46adad48c3610afea99b]19.6. renginio metu ir jam pasibaigus sutvarkyti renginio teritoriją;
19.7. užtikrinti, kad planuojamas renginys nepakenks gamtos ir kultūros vertybėms. 
20. [bookmark: part_3e87acb4ce87485f86cd7daf964229a2] Jei reikia, raštiškai susiderinti su kito renginio organizatoriumi, kuriam išduotas leidimas organizuoti renginį toje pačioje viešoje vietoje ir tuo pačiu laiku.
21. [bookmark: part_c2c3f175db224f119abcce796621f3ea] Pasiruošimas renginiui (palapinių, kėdžių, stalų, pakylos, scenos, meninės ar kitokios instaliacijos, konstrukcijos ar kitos renginiui organizuoti reikalingos įrangos pastatymas), renginys ir teritorijos pasibaigus renginiui sutvarkymas turi būti vykdomas nedelsiant, o renginio organizatorius užtikrina renginio teritorijos ir joje esančios įrangos apsaugą.
22. [bookmark: part_eac6ed29035b47eaa8bb9e582265386f] Pranešimo pateikimas nesuteikia papildomų (išskirtinių) teisių ar laisvių ir negali būti pagrindas riboti kitų asmenų teises ar laisves. Jei toje pačioje vietoje tuo pačiu laiku keli asmenys siekia organizuoti kelis renginius, vėliau pranešimus pateikę asmenys turi prisiderinti prie anksčiau pranešimus pateikusių asmenų organizuojamų renginių arba jų atsisakyti, jei susitarti nepavyksta.
23.  Jei pateikus pranešimą paaiškėja papildomos renginio detalės, dėl kurių renginys neatitinka 18 punkte nustatytų reikalavimų, organizatorius informuojamas, kad turi pateikti prašymą leisti organizuoti renginį.
[bookmark: part_d98bb519d42b4284bb65e174fba4e8c1]

IV SKYRIUS
PRAŠYMO LEISTI ORGANIZUOTI RENGINĮ
NAGRINĖJIMO TVARKA IR LEIDIMŲ IŠDAVIMAS

24.  Prašymą organizuoti renginius renginio organizatorius pateikia Biržų rajono savivaldybei asmeniškai, paštu (registruota siunta) arba per Elektroninius valdžios vartus. Kitais būdais pateikiami prašymai nepriimami.
25.  Leidimus išduoda Biržų rajono savivaldybės meras. 
26.  Renginio organizatorius prašymą pateikia ne anksčiau nei likus 6 mėnesiams iki renginio pradžios ir ne vėliau kaip prieš 10 darbo dienų iki renginio pradžios.
Prašymai pateikti kitu laiku nei nurodyta Apraše, nepriimami.
27.  Renginiams, kurie yra labai didelės apimties (viršija 1000 žiūrovų), renginio organizatorius prašymą gali pateikti anksčiau nei 6 mėnesiai iki renginio pradžios. Tokiu atveju leidimas išduodamas su papildomomis sąlygomis, nurodant pateikti reikalingus suderinimus (Aprašo 28, 29, 30 ir 31 punktai) likus 20 darbo dienų iki renginio pradžios. 
28.  Atsižvelgiant į renginio pobūdį, dydį ir sudėtingumą, renginio organizatorius kartu su prašymu privalo pateikti (prie prašymo pridėti): 
28.1. sutarčių, sudarytų su juridiniais ar fiziniais asmenimis dėl renginio teritorijos tvarkymo,  renginio dalyvių saugumo užtikrinimo, renginio apsaugos, medicinos pagalbos teikimo, kopijas arba suderinimų su minėtomis tarnybomis kopijas; 
28.2. renginio teritorijos, statinių ir įrenginių išdėstymo (jei tai numatyta įrengti) schemą, suderintą su Panevėžio priešgaisrinės gelbėjimo valdybos Biržų priešgaisrine gelbėjimo tarnyba; 
28.3. dokumentus, įrodančius, kad sumokėta vietinė rinkliava, jei renginys komercinis;
28.4. renginio organizatoriaus autorinės licencinės sutarties su Lietuvos autorių teisių gynimo asociacijos agentūromis dėl autorinių teisių mokesčio už atliekamus kūrinius renginių, kurių metu muzikos kūriniai atliekami gyvai, kopiją;
28.5. licencijos vykdyti atitinkamą veiklą kopiją, jeigu renginyje bus naudojamos civilinės pirotechnikos priemonės; 
28.6. teritorijos savininko raštišką sutikimą dėl teritorijos organizuojamam renginiui panaudojimo (jei teritorija priklauso Savivaldybei, toks sutikimas nereikalingas); 
28.7. Civilinės aviacijos administracijos leidimo kopiją, jeigu planuojamas parodomasis aviacijos renginys (aviacijos šventės, demonstraciniai skrydžiai, apžvalginiai žmonių skraidinimai ir panašios akcijos);
28.8. Valstybinės maisto ir veterinarijos tarnybos leidimą, jeigu renginio metu vyks užsiėmimai su gyvūnais.
28.9. Teritorijos, kurioje numatomas renginys, seniūnijos suderinimą;
28.10. Kitus, pagal renginio pobūdį, dydį ir sudėtingumą, susijusius būtinus dokumentus.
29.  Jei renginys numatomas neurbanizuotose teritorijose (miškuose, miškingose teritorijose, už gyvenvietės esančiose teritorijose ir kt.), draustiniuose, Natura 2000 teritorijose, kitose saugomose teritorijose, patenkančiose į Biržų regioninio parko teritoriją arba esančiose Biržų rajono savivaldybės teritorijoje, ir jame numatomas didesnis nei 100 žiūrovų ir/ar dalyvių skaičius, renginio organizatorius privalo suderinti su Aukštaitijos saugomų teritorijų direkcija. Direkcija sprendimą suderinti planuojamo renginio vietą priima įvertinusi ir nustačiusi, kad planuojamas renginys nepakenks gamtos ir kultūros vertybėms. 
Renginių organizavimo reikalavimus Biržų regioninio parko teritorijoje, reglamentuoja Lietuvos Respublikos Vyriausybės 2023 m. liepos 12 d. nutarimu Nr. 561 „Dėl regioninių parkų nuostatų patvirtinimo“ patvirtinti Biržų regioninio parko nuostatai.
30.  Jei renginys numatomas kultūros paveldo objekte, jo teritorijoje ir (ar) apsaugos zonoje ir jame numatomas didesnis nei 100 žiūrovų ir/ar dalyvių skaičius, renginio organizatorius privalo suderinti su Kultūros paveldo departamento prie Kultūros ministerijos Panevėžio – Utenos teritoriniu skyriumi.
Renginių organizavimo reikalavimus Valstybei ir savivaldybėms priklausančiuose kultūros paveldo objektuose, reglamentuoja Lietuvos kultūros ministro 2005 m. birželio 9 d. įsakymu Nr. ĮV-237 „Dėl Valstybei ir Savivaldybėms priklausančių kultūros paveldo objektų lankymo tipinių taisyklių patvirtinimo“ patvirtintos Valstybei ir savivaldybėms priklausančių kultūros paveldo objektų lankymo tipinės taisyklės. 
31.  Renginio organizatorius prašymą privalo suderinti su teritorine policijos įstaiga.
32.  Prašymas per 5 darbo dienas nuo dokumento gavimo dienos išnagrinėjamas ir apie priimtą sprendimą informuojamas renginio organizatorius.
33.  Jei prašyme pateikta informacija neišsami, renginio organizatoriui nustatomas papildomas laikas pateikti trūkstamus dokumentus ar informaciją (ne daugiau 5 d. d.). Šiuo atveju prašymo leidimo organizuoti renginį nagrinėjimo laikas skaičiuojamas nuo papildomų dokumentų ar informacijos gavimo dienos.
34.  Leidimą renginio organizatorius privalo turėti su savimi viso renginio metu. 
35.  Leidimai registruojami ir išduodami Savivaldybės administracijos Švietimo, kultūros ir sporto skyriuje.
36.  Leidimai organizuoti renginius neišduodami asmenims, kurie: 
36.1. pradeda reklamuoti renginius, neturėdami išduoto leidimo;
36.2. savavališkai, pažeisdami nustatytą tvarką, naudoja Savivaldybės atributiką, simboliką ir  vardą; 
36.3. turi paskirtą administracinę nuobaudą už padarytus teisėtvarkos pažeidimus organizuojant renginį (jo organizuotas renginys buvo nutrauktas dėl tvarkos pažeidimų arba dėl didelės materialinės žalos padarymo, ar nesutvarkytos renginio vietos jam pasibaigus, ar policija yra pateikusi informaciją, kad renginio organizatorius ankstesnį kartą nesilaikė teisės aktuose nustatytų reikalavimų). Šiuo atveju leidimas neišduodamas vienerius metus nuo padaryto pažeidimo;
36.4. nevykdo šio Aprašo reikalavimų;
36.5. kitais atvejais, Savivaldybės merui priėmus motyvuotą sprendimą.
37.  Jeigu renginio organizatorius nesilaiko Aprašo 27 punkte nurodytų reikalavimų ir nepateikia papildomų dokumentų ar informacijos per nustatytą laiką, leidimas gali būti panaikintas Savivaldybės mero potvarkiu.
38.  Savivaldybės meras, išdavęs leidimą renginiui organizuoti, neatsako už organizatorių prisiimtus įsipareigojimus rėmėjams, atlikėjams, dalyviams bei žiūrovams ir padarytus pažeidimus.



V SKYRIUS
RENGINIŲ LAIKAS

39. [bookmark: _Hlk167365871] Biržų rajono savivaldybės viešosiose vietose organizuojami renginiai gali trukti nuo 8.00 iki 22.00 val., išskyrus Šv. Kalėdų, naujametinius, rajoninius, miesto, regioninius ar valstybinius renginius. Organizatorius, norėdamas organizuoti renginį kitu laiku nei nurodyta šiame punkte, prašyme dėl leidimo organizuoti renginį, nurodo prašomo organizuoti renginio laiką. 
40.  Renginiai, skirti nepilnamečiams, negali tęstis ilgiau kaip: 
40.1. nuo gegužės 1 d. iki rugsėjo 30 d. – iki 22 valandos; 
40.2. nuo spalio 1 d. iki balandžio 30 d. – iki 21 valandos.
41.  Renginių tik suaugusiesiems organizatoriai turi užtikrinti, kad juose nedalyvautų nepilnamečiai. 
42.  Jei renginys negali vykti arba pakeičiamas jo laikas ir (ar) vieta, renginio organizatoriai privalo apie tai nedelsiant pranešti Savivaldybės administracijos Švietimo, kultūros ir sporto skyriui bei institucijoms, su kuriomis buvo suderintas prašymas ir pateikti kitą prašymą dėl kito renginio laiko ir (ar) vietos. Šis prašymas turi būti teikiamas šiame Apraše nustatyta tvarka ir terminais.

VI SKYRIUS
SAUGUMO IR TVARKOS REIKALAVIMAI RENGINIŲ METU

43.  Siekiant užtikrinti saugumo reikalavimus, viešosiose vietose vykstančių renginių  organizatoriai privalo: 
43.1. gerai apšviesti renginio teritoriją ir jos prieigas pagal gatvių apšvietimo parametrus (jei renginys vyksta tamsiu paros metu); 
43.2. pagal renginio pobūdį, dydį ir sudėtingumą dėl viešosios tvarkos palaikymo suderinti su teritorine policijos įstaiga.
44.  Jeigu renginio metu bus naudojamos civilinės pirotechnikos priemonės (fejerverkai), organizatoriai privalo parengti civilinių pirotechnikos priemonių naudojimo vietų schemą ir ją suderinti su Biržų priešgaisrine gelbėjimo tarnyba. Civilinių pirotechnikos priemonių naudojimo vietos turi būti aptvertos ar kitaip užtikrinta, kad prie jų nepatektų pašaliniai asmenys. Turi būti pastatyti kelio ženklai pagal schemą, suderintą su teritorine policijos įstaiga, Biržų priešgaisrine gelbėjimo tarnyba bei teritorijos, kurioje vyks renginys, seniūnijos seniūnu (jei renginio metu būtina apriboti ar uždrausti transporto eismą).
45.  Organizatoriai privalo užtikrinti, kad renginiuose, kurie skirti nepilnamečiams, nebūtų prekiaujama alkoholiniais gėrimais, tabako gaminiais ir jie nebūtų vartojami.
46.  Renginio metu keliamas triukšmo lygis negali viršyti ir pažeisti galiojančių Lietuvos Respublikos Triukšmo valdymo įstatymo, Triukšmo prevencijos Biržų rajono savivaldybės viešosiose vietose taisyklių ir kitų teisės aktų, reglamentuojančių triukšmo valdymą. 
47.  Organizatoriai privalo laikytis visų įsipareigojimų, nurodytų Savivaldybės mero išduotame  leidime organizuoti renginį. 

VII SKYRIUS
PREKYBA RENGINIŲ METU

48.  Leidimus prekiauti ir teikti paslaugas Savivaldybės viešosiose vietose išduoda Savivaldybės administracijos seniūnijų seniūnai, jei turi renginio organizatoriaus sutikimą.
49.  Prekyba ir paslaugų teikimas renginių metu leidžiami tik sutinkant renginio organizatoriui, jo nurodytose vietose. 
50.  Leidimai prekiauti ir teikti paslaugas viešosiose vietose renginių metu išduodami renginio trukmės laikotarpiui. 
51.  Sertifikuotiems amatininkams, gamintojams, kuriantiems sertifikuotus tautodailės gaminius ir tautodailės sąjungos nariams, asmenims demonstruojantiems tradicinius amatus ir verslus, suderinus su renginio organizatoriumi, išduodamas vienkartinis nemokamas leidimas. 
52.  Prekiauti alkoholiniais gėrimais renginio metu leidžiama tik turint Savivaldybės mero išduotą vienkartinę licenciją.
53.  Jeigu renginyje leidžiama prekiauti alkoholiniais gėrimais, jo organizatorius privalo  užtikrinti, kad:  
53.1. prekyba alkoholiniais gėrimais ir vietos (stalai, pavėsinės, kiti įrenginiai) įrengtos alkoholiniams gėrimams vartoti būtų numatytos tam tikroje apibrėžtoje teritorijoje taip, kaip nustatyta Lietuvos Respublikos Alkoholio kontrolės įstatyme ir kituose šią sritį reglamentuojančiuose teisės aktuose; 
53.2. būtų užtikrintas viešosios tvarkos palaikymas, žmonių saugumas, sanitarinės priemonės, prekybos ir paslaugų teikimo vietos tvarkymas renginio metu;
53.3. prekybos vietose būtų naudojami tik tvarkingi įrenginiai maistui gaminti ir visos prekybos ir paslaugų teikimo vietos aprūpintos pirminėmis gesinimo priemonėmis;
54.  Renginio organizatorius turi užtikrinti tabako gaminių vartojimo ribojimą vietose, kuriose teikiamos viešojo maitinimo paslaugos aptarnaujant pirkėjus lauko sąlygomis (prie lauke esančių stalų, pavėsinėse, kituose lauko įrenginiuose), taip pat vykstančių sporto varžybų ar kitų lauke vykstančių renginių metu, išskyrus rūkymui skirtas vietas taip, kaip nustatyta Lietuvos Respublikos tabako, tabako gaminių ir su jais susijusių gaminių kontrolės įstatyme ir kituose šią sritį reglamentuojančiuose teisės aktuose.  


VIII SKYRIUS
RENGINIAI, KURIUOS DRAUDŽIAMA ORGANIZUOTI

55.  Draudžiama organizuoti renginius: 
55.1. kurie skatina alkoholio, tabako, narkotinių ar kitų svaiginamųjų medžiagų vartojimą; 
55.2. kurių dalyviai vairuoja transporto priemones taip, kad tai kelia grėsmę eismo tvarkai ir saugumui, sudaro pavojų dalyvaujančių bei kitų asmenų saugumui, sveikatai, pažeidžia viešąją tvarką ir visuomeninę rimtį, kitus teisės aktus.
56.  Renginys nutraukiamas kai:
56.1. jis nebetenka leidime nurodyto pobūdžio;
56.2. kyla grėsmė dalyvių ar žiūrovų sveikatai;
56.3. dalyvių veiksmai pažeidžia įstatymus, viešąją tvarką ir visuomeninę rimtį.

IX SKYRIUS
RENGINIO ORGANIZATORIŲ IR DALYVIŲ TEISĖS, PAREIGOS IR ATSAKOMYBĖ

57.  Renginio organizatoriai ir dalyviai privalo laikytis Lietuvos Respublikos įstatymų, kelių eismo, gaisrinės saugos, darbų saugos ir kitų taisyklių, šiame Apraše nurodytos tvarkos, vykdyti leidime nustatytus įpareigojimus. 
58.  Renginio organizatorius atsako už renginio turinį ir kokybę, dalyvių ir žiūrovų saugumą, renginio ir pasiruošimo renginiui metu naudojamo turto apsaugą, įsipareigojimus rėmėjams, teritorijos sutvarkymą po renginio.
59.  Renginio metu atsiradus pažeidimams, jo organizatoriai privalo renginį nutraukti ir pareikalauti, kad žiūrovai išsiskirstytų. 
60.  Jeigu renginio organizatoriai nenutraukia renginio, tai turi teisę padaryti policijos pareigūnai, atsakingi už viešąją tvarką. 
61.  Už išorinės vaizdinės reklamos, susijusios su konkrečiu renginiu (rašytiniu tekstu arba vaizdo pranešimu apie šį renginį), naudojimą yra atsakingas leidimą gavęs  renginio organizatorius. 
62.  Renginio organizatoriai ir dalyviai, pažeidę įstatymus ir šį Aprašą, nustatyta tvarka  traukiami baudžiamojon ar administracinėn atsakomybėn, atsako už padarytą materialinę ar neturtinę žalą ir privalo atlyginti nuostolius. 
63.  Nustačius, kad renginių metu vietos gyventojams, aplinkai ar jos estetiniam vaizdui padaryta žala, renginio organizatoriai nuostolius atlygina įstatymų nustatyta tvarka. 
64.  Šiame Apraše neaptarti klausimai sprendžiami taip, kad neprieštarautų Lietuvos  Respublikos įstatymams ir kitiems teisės aktams. 

X   SKYRIUS
BAIGIAMOSIOS NUOSTATOS

65.  Aprašas gali būti keičiamas ar pripažįstamas netekusiu galios Savivaldybės tarybos sprendimu.

